El Decret 182/2014, de 30 de desembre, sobre l'activitat artesanal (DOGC núm. 6786, de 12.1.2015), constitueix el marc normatiu d'un sector que ha experimentat una evolució constant en els darrers anys, circumstància que ha comportat l'adaptació necessària de la normativa vigent a la seva realitat.
Vista la necessitat creixent de dotar el sector artesanal de mecanismes propis que regulin el seu funcionament, aquesta Ordre desplega el que disposa el Decret 182/2014, de 30 de desembre, sobre l'activitat artesanal, en diferents aspectes, com ara l'establiment dels requisits necessaris per obtenir qualsevol modalitat del carnet d'artesà/ana, dels distintius D'A (distintiu de producte D'Artesania) i d'establiment de venda d'artesania; els criteris de valoració, les condicions i el procediment per formar part del Catàleg Empremtes de Catalunya; i els requisits i les condicions per a la declaració de Zona d'Oficis Singulars i de Punt d'Interès Artesanal.
En conseqüència, i en ús de les facultats que m'han estat conferides,
El carnet d'artesà/ana és una acreditació voluntària, expedida per la Generalitat de Catalunya, que pot sol·licitar qualsevol persona física que desenvolupa la seva producció artesanalment com a reconeixement del domini tècnic, de la qualitat i del disseny d'un o més oficis.
L'obtenció del carnet d'artesà/ana comporta la inclusió en la base de dades de les persones artesanes reconegudes per l'Administració a la qual fa referència l'article 5.2 del Decret 182/2014, de 30 de desembre.
El carnet d'artesà/ana de qualsevol de les modalitats que preveu el Decret 182/2014, de 30 de desembre, l'atorga, per delegació del/de la director/a del Consorci de Comerç, Artesania i Moda de Catalunya (CCAM), el/la cap de l'Àrea d'Artesania del CCAM a proposta de la Comissió d'acreditació.
La Comissió d'acreditació dels carnets d'artesà/ana està formada, responent a criteris de presència equilibrada de dones i homes, per:
Dues persones en representació del Centre d'Artesania Catalunya del CCAM.
Una persona representant de cada associació artesana sectorial dels sectors per als quals s'ha sol·licitat el carnet d'artesà/ana.
Els sectors sense associació artesanal sectorial es poden valorar mitjançant una consulta externa, ja sigui per una entitat sectorial (escola o museu), o per una persona professional acreditada amb el diploma de mestre/a artesà/ana del sector que correspongui.
Per dur a terme la valoració, la Comissió d'acreditació dels carnets d'artesà/ana ha de tenir en compte el següent:
a) Les titulacions d'estudis finalitzats professionals i acadèmics que indica l'annex 1 d'aquesta Ordre, així com cursos de l'ofici i/o de perfeccionament realitzats, si s'escau.
En el supòsit de no disposar-ne de cap d'ells, s'ha de presentar per a la seva valoració una memòria descriptiva del procés d'aprenentatge seguit en l'ofici/s sol·licitat/s.
b) La memòria audiovisual del procés de fabricació de l'especialitat sol·licitada i dels treballs realitzats.
c) El domini tècnic de la persona sol·licitant en alguna de les activitats incloses al Repertori de famílies d'oficis artesans.
Consegüentment, la Comissió d'acreditació del carnet d'artesà/ana pot determinar la realització de proves pràctiques, sol·licitar informació addicional o requerir la presentació de productes que permetin conèixer el domini de l'ofici del/de la sol·licitant.
El carnet d'artesà/ana té validesa indefinida mentre siguin vigents els motius pels quals va ser atorgat.
En el cas que el Consorci de Comerç, Artesania i Moda de Catalunya detecti, en qualsevol moment, un ús fraudulent del carnet o bé l'incompliment dels requisits exigits per tenir-lo, ho ha de comunicar a la direcció general competent en matèria d'artesania per tal que s'ordeni la seva revocació, amb l'audiència prèvia de la persona interessada, i, en cas d'ús fraudulent, per tal que s'iniciï l'expedient sancionador corresponent, d'acord amb el procediment i el tipus infractors que preveu el capítol II de la Llei 1/1990, de 8 de gener, sobre la disciplina del mercat i de defensa dels consumidors i dels usuaris (DOGC núm. 1243, de 17.1.1990).
2.1 El distintiu de producte D'Artesania (D'A) el poden sol·licitar les persones artesanes que tenen aquesta consideració d'acord amb el que disposen els articles 5.1 i 5.2 del Decret 182/2014, de 30 de desembre, i que s'hi dediquen professionalment, per tal d'acreditar que els seus productes són elaborats de manera artesanal mitjançant els processos propis del seu ofici i produïts a Catalunya.
El distintiu identificatiu pot ser utilitzat en tots els productes que siguin de producció pròpia de la persona sol·licitant i que hagin estat elaborats amb processos artesanals.
Un cop verificat el compliment dels requisits necessaris per la Comissió d'Acreditació que estableix l'article 1.2, el Consorci de Comerç, Artesania i Moda de Catalunya facilitarà de manera immediata a les persones artesanes sol·licitants el disseny i la normativa gràfica del distintiu, els quals l'han d'imprimir amb el nom de la persona o empresa i el número de carnet d'artesà/ana professional, si s'escau.
El distintiu D'A té validesa indefinida mentre siguin vigents els motius pels quals va ser atorgat.
En el cas que el Consorci de Comerç, Artesania i Moda de Catalunya detecti, en qualsevol moment, un ús fraudulent del distintiu o bé que la persona artesana incompleix els requisits per tenir-lo, ho ha de comunicar a la direcció general competent en matèria d'artesania per tal que s'ordeni la seva revocació, amb l'audiència prèvia de la persona interessada, i, en cas d'un ús fraudulent, per tal que s'iniciï l'expedient sancionador corresponent, d'acord amb el procediment i el tipus infractors que preveu el capítol II de la Llei 1/1990, de 8 de gener, sobre la disciplina del mercat i de defensa dels consumidors i dels usuaris (DOGC núm. 1243, de 17.1.1990).
Distintiu per als establiments de venda d'artesania
3.1 Amb la finalitat de promoure la comercialització de l'artesania catalana es crea un distintiu d'establiment de venda d'artesania catalana que ha de permetre a les persones compradores tenir la garantia que estan adquirint autèntica artesania del país.
3.2 Poden sol·licitar i utilitzar aquest distintiu les persones artesanes que tenen aquesta consideració d'acord amb el que disposen els articles 5.1 i 5.2 del Decret 182/2014, de 30 de desembre, que s'hi dediquen professionalment i que disposen d'un punt de venda directa al públic dels seus productes, propi i permanent.
Es considera venda directa de productes artesans aquella activitat comercial detallista per la qual es posa a disposició de la persona consumidora final, sense la intervenció d'intermediaris, tota classe de productes artesans, de producció o elaboració pròpia i/o d'altres artesans o artesanes, amb independència de la modalitat de comercialització adoptada.
Un cop verificat el compliment dels requisits necessaris per la Comissió d'acreditació que estableix l'article 1.2 d'aquesta Ordre, el Consorci de Comerç, Artesania i Moda de Catalunya facilitarà de manera immediata a les persones sol·licitants el disseny del distintiu.
El distintiu d'establiment de venda d'artesania catalana té validesa indefinida mentre siguin vigents els motius pels quals va ser atorgat i es mantingui obert el punt de venda al públic.
En el cas que el Consorci de Comerç, Artesania i Moda de Catalunya detecti, en qualsevol moment, un ús fraudulent del distintiu o bé que la persona artesana incompleix els requisits per tenir-lo, ho ha de comunicar a la direcció general competent en matèria d'artesania per tal que s'ordeni la seva revocació amb l'audiència prèvia de la persona interessada, i, en cas d'un ús fraudulent, per tal que s'iniciï l'expedient sancionador corresponent, d'acord amb el procediment i els tipus infractors que preveu el capítol II de la Llei 1/1990, de 8 de gener, sobre la disciplina del mercat i de defensa dels consumidors i dels usuaris (DOGC núm. 1243, de 17.1.1990).
4.1 Empremtes de Catalunya® és una marca registrada pel Consorci de Comerç, Artesania i Moda de Catalunya que identifica i distingeix productes artesans de Catalunya que es troben en un Catàleg de productes i que transmeten els valors del país per mitjà d'elements vinculats a l'art, la cultura, la història, la tradició, l'arquitectura, el paisatge i els costums populars.
4.2 Poden formar part del Catàleg Empremtes de Catalunya® els productes elaborats artesanalment a Catalunya per les persones artesanes que tenen aquesta consideració d'acord amb el que disposen els articles 5.1 i 5.2 del Decret 182/2014, de 30 de desembre, i que s'hi dediquen professionalment.
4.3 Els productes han de tenir vinculació amb alguna/es de les famílies del Catàleg de les famílies d'icones de Catalunya que es publiquen a l'annex 2 d'aquesta Ordre.
4.4 Les condicions per formar part del Catàleg esmentat són les següents:
a) Els productes se cedeixen en dipòsit a la botiga del Centre d'Artesania Catalunya i punts externs.
En les compres per encàrrec tramitades per la botiga es fa una comanda personalitzada.
b) Als productes se'ls afegeix l'etiqueta d'Empremtes de Catalunya®, que inclou una breu explicació en català, castellà i anglès de la família d'icones de Catalunya a la qual estan vinculats.
c) Els productes que formen part del Catàleg Empremtes de Catalunya® poden ser comercialitzats pels artesans i artesanes productors/res mitjançant els seus canals propis de distribució, però mai sota la marca Empremtes de Catalunya®.
d) Els productes sota la marca Empremtes de Catalunya® només es comercialitzen al punt de venda propi d'Artesania Catalunya, a la botiga en línia ( online ) i a aquells espais estratègics d'afluència turística aprovats pel Consorci de Comerç, Artesania i Moda de Catalunya.
e) Per norma general els productes d'Empremtes de Catalunya® no es comercialitzen a l'engròs, si bé l'Àrea d'Artesania Catalunya del Consorci de Comerç, Artesania i Moda de Catalunya pot aprovar la presència d'un córner de productes en determinats establiments.
En aquest cas, s'ha d'evitar la coincidència del mateix producte que comercialitzi directament la persona artesana amb el que estigui representat al Catàleg Empremtes de Catalunya®.
f) La liquidació de les vendes realitzades per la botiga del Centre d'Artesania Catalunya als tallers artesans participants es fa mensualment.
g) El període de reposició de productes es fa de comú acord entre els tallers artesans i la botiga del Centre d'Artesania Catalunya.
h) Si passat un termini de sis mesos un producte determinat no ha obtingut interès o vendes, es pot retirar i retornar a la persona propietària.
a) Signe d'identitat catalana i/o font d'inspiració de la proposta.
b) Producte singular, amb disseny i funcionalitat, elaborat amb la qualitat pròpia de l'ofici artesà.
c) Adaptació al mercat i potencialitat comercial (adequació de producte al comerç).
d) Capacitat de subministrament continuat del producte.
f) Originalitat i grau d'innovació de la idea.
g) Bona presentació i qualitat dels acabats.
h) Aportació de nous usos, nous hàbits o noves realitats en la proposta.
i) Incorporació de noves tècniques, tecnologies, matèries primeres naturals o reciclades en l'elaboració dels productes.
j) Sinergies creades amb altres sectors creatius o productius.
k) Grau de respecte vers el medi ambient en la producció.
La Comissió de valoració la designa el/la director/a del Consorci de Comerç, Artesania i Moda de Catalunya, i és l'encarregada de la selecció dels productes que han de formar part del Catàleg.
Està formada, responent a criteris de presència equilibrada de dones i homes, per:
La persona responsable de la botiga del Centre d'Artesania Catalunya.
Un/a representant del sector del comerç.
Un/a representant del sector artesà.
Mitjançant convocatòria pública del Consorci de Comerç, Artesania i Moda de Catalunya, les persones artesanes interessades en què els seus productes estiguin representats en el Catàleg Empremtes de Catalunya® poden sol·licitar la seva participació.
La convocatòria pública ha d'establir el procediment i concretar el contingut dels requisits necessaris.
Per delegació del/de la director/a del CCAM, el/la cap de l'Àrea d'Artesania del Consorci de Comerç, Artesania i Moda de Catalunya (CCAM), a proposta de la Comissió de valoració, resol les sol·licituds de les persones interessades en què els seus productes formin part del Catàleg.
5.1 Per tal d'activar i promoure els territoris i la seva artesania, es poden declarar Zona d'Oficis Singulars de Catalunya les àrees geogràfiques que disposin d'un mínim de cinc tallers artesans on els oficis propis estiguin relacionats amb el territori, el procediment i el producte, depenguin del medi geogràfic on es realitza l'extracció de la matèria primera, la transformació i l'elaboració del producte final, o tinguin una tradició artesanal de llarg recorregut o reconeixement històric.
Es poden incloure àrees geogràfiques amb un nombre menor de tallers quan concorrin circumstàncies excepcionals per poder considerar-se Zona d'Oficis Singulars.
La declaració de Zona d'Oficis Singulars té validesa mentre siguin vigents les causes que motiven aquesta declaració.
Un cop resolta favorablement la sol·licitud, el Consorci de Comerç, Artesania i Moda de Catalunya facilitarà a les corporacions locals o comarcals sol·licitants el disseny del distintiu que ha d'utilitzar el beneficiari en la difusió i la promoció de la seva zona.
5.4 Zones d'oficis singulars reconegudes.
A l'annex 3 d'aquesta Ordre s'esmenten les zones d'oficis singulars de Catalunya reconegudes fins a aquest moment.
Les resolucions de noves zones que s'incorporin o les revocacions que es produeixin s'han de publicar al DOGC en el moment de la declaració.
6.1 Es poden declarar Punt d'Interès Artesanal aquells municipis o àrees dins d'un mateix municipi on es doni una concentració d'un mínim de cinc tallers artesans o tinguin una tradició artesanal de llarg recorregut o reconeixement històric.
Es poden incloure punts amb un nombre menor de tallers quan concorrin circumstàncies excepcionals per poder considerar-se Punt d'Interès Artesanal.
La declaració de Punt d'Interès Artesanal té validesa mentre siguin vigents les causes que motiven aquesta declaració.
Un cop resolta favorablement la sol·licitud, el Consorci de Comerç, Artesania i Moda de Catalunya facilitarà a les corporacions locals sol·licitants el disseny del distintiu que ha d'utilitzar la persona beneficiària en la difusió i la promoció de la seva zona.
6.4 Punts d'interès artesanal reconeguts
A l'annex 4 d'aquesta Ordre s'esmenten els punts d'interès artesanal reconeguts fins a aquest moment.
Les resolucions de nous punts que s'incorporin o les revocacions que es produeixin s'han de publicar al DOGC en el moment de la declaració.
Presentació de les sol·licituds i documentació
7.1 Les sol·licituds del carnet d'artesà/ana (professional o divulgatiu), del distintiu per als establiments de venda d'artesania i del distintiu de producte D'A s'han de presentar segons el model normalitzat que es troba a disposició de les persones interessades a la seu corporativa de Canal Empresa de la Generalitat de Catalunya ( http://canalempresaweb.gencat.cat ), a la pàgina web del Consorci de Comerç, Artesania i Moda de Catalunya ( http://www.ccam.cat ), i a la pàgina web del Departament d'Empresa i Ocupació ( http://empresaiocupacio.gencat.cat ).
Les sol·licituds es presentaran preferentment per mitjans telemàtics, acompanyades de la documentació que preveu aquesta Ordre, a través del Canal Empresa ( http://canalempresa.gencat.cat ); o presencialment a la xarxa d'Oficines de Gestió Empresarial, que es pot consultar a l'apartat de Tràmits i formularis del Canal Empresa.
La presentació de les sol·licituds també es pot realitzar d'acord amb els supòsits que preveu l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú (BOE núm. 285, de 27.11.1992).
Documentació que s'ha d'adjuntar a la sol·licitud:
a) Per al carnet d'artesà/ana professional:
Declaració conforme la persona o l'empresa que realitza l'activitat està inscrita al Cens d'empresaris, professionals i retenidors de l'Agència Tributària en l'activitat de fabricació i/o comercialització de l'ofici/s que exerceixi.
Declaració conforme està al corrent de les seves obligacions tributàries amb l'Estat i la Generalitat de Catalunya i amb la Seguretat Social.
Declaració conforme disposa d'alguna de les titulacions oficials incloses a l'annex 1 d'aquesta Ordre i/o de cursos de formació realitzats o bé memòria descriptiva del procés d'aprenentatge seguit en l'ofici/s sol·licitat/s.
Declaració conforme té un mínim de dos anys d'experiència professional en el cas de no disposar d'alguna de les titulacions oficials incloses a l'annex 1, o que exerceix la docència continuada en arts i oficis.
Declaració que els productes elaborats estan fets artesanalment per la persona sol·licitant mitjançant processos propis d'alguna de les activitats incloses al Repertori de famílies d'oficis artesans i estan produïts a Catalunya.
Declaració conforme compleix amb les normatives vigents que són d'aplicació en relació amb l'exercici professional/empresarial de l'ofici/dels oficis exercit/s o qualsevol altra obligació legal o reglamentària que li pugui afectar.
b) Per al carnet d'artesà/ana divulgatiu:
Declaració conforme no exerceix professionalment cap activitat productiva i comercial d'oficis artesans, que difon l'activitat artesanal per mitjà de demostracions i de tasques formatives o divulgatives, i/o que ha finalitzat algun dels estudis inclosos a l'annex 1.
Declaració sobre que les peces elaborades estan fetes artesanalment per la persona sol·licitant mitjançant processos propis d'alguna de les activitats incloses al Repertori de famílies d'oficis artesans i que estan produïdes a Catalunya.
c) Per al Distintiu als establiments de venda d'artesania:
Declaració conforme es disposa d'un punt de venda directa al públic dels seus productes, propi i permanent.
d) Per al distintiu de Producte D'A:
Declaració conforme els seus productes s'elaboren artesanalment per la persona sol·licitant mitjançant els processos propis del/s seu/s ofici/s i que es produeixen a Catalunya.
7.2 Per a les sol·licituds de declaració de Zona d'Oficis Singulars i de Punt d'Interès Artesanal, els ens locals han de presentar les seves sol·licituds, mitjançant el model normalitzat, per mitjà de la plataforma Extranet de les administracions públiques de Catalunya (EACAT).
a) Documentació que s'ha d'adjuntar a la sol·licitud de Zona d'Oficis Singulars:
Memòria explicativa conforme es compleixen els requisits que estableix l'article 5.1.
b) Documentació que s'ha d'adjuntar a la sol·licitud de Punt d'Interès Artesanal:
Memòria explicativa conforme es compleixen els requisits que estableix l'article 6.1.
7.3 D'acord amb el que disposa l'article 71.1 de la Llei 30/1992, de 26 de novembre, de règim jurídic de les administracions públiques i del procediment administratiu comú, en el cas de les sol·licituds que no aportin els documents preceptius, la unitat corresponent ha de notificar a les persones interessades el requeriment de documentació.
Transcorreguts deu dies hàbils, a comptar des de l'endemà de la notificació del requeriment, sense que la persona interessada aporti els documents, s'ha de considerar que desisteix de la seva petició i declarar conclús el procediment amb la resolució d'arxivament corresponent.
En el cas de sol·licituds que s'hagin de completar en els termes que preveu el paràgraf anterior, el termini màxim per acceptar-les o desestimar-les s'ha de computar un cop les sol·licituds s'hagin completat o bé hagi transcorregut el termini per presentar la documentació requerida.
Barcelona, 15 d'octubre de 2015
Titulacions oficials acceptades per a l'obtenció del carnet d'artesà/ana professional i divulgatiu
-1 Cicles formatius de grau superior d'ensenyaments artístics i disseny.
S'admet de grau mitjà quan els estudis en qüestió no disposin de grau superior de l'especialitat.
-2 Graus en Art i disseny, en Art o en Disseny.
a.3) Disseny (només les especialitats que tenen vinculació amb les famílies d'oficis artesans del Repertori).
b) Branca d'enginyeria i arquitectura (només les especialitats que tenen vinculació amb les famílies d'oficis artesans del Repertori).
b.3) Enginyeria de tecnologia i Disseny tèxtil.
-3 Titulacions equivalents a graus adscrits a l'Escola Superior de Disseny i Arts Plàstiques (ESDAP).
-4 Titulacions equivalents a graus adscrits a l'Institut del Teatre (només les especialitats que tenen vinculació amb les famílies d'oficis artesans del Repertori).
-5 Certificats de professionalitat del Servei d'Ocupació de Catalunya (nivells 2 i 3) de la família Arts i Artesania i aquelles especialitats de les famílies Arts Gràfiques; Fusta, Moble i Suro; Tèxtil, Confecció i Pell; i Vidre i Ceràmica, que tinguin vinculació amb les famílies d'oficis artesans del Repertori.
-6 Les titulacions d'estudis acadèmics obtingudes fora de Catalunya es convaliden d'acord amb la Directiva de reconeixement de qualificacions professionals 2005/36/CE, i modificacions posteriors, i permeten els professionals d'un altre Estat membre accedir en les mateixes condicions que els nacionals.
Catàleg de les famílies d'icones de Catalunya
01 Prehistòria.02 Ibers (Cultura preromana).03 Imperi romà.04 Romànic.05 Gòtic.06 Renaixement.07 Barroc.08 Romanticisme.
09 Modernisme.10 Noucentisme.11 Gaudí.12 Arts del segle XX (Picasso, Miró, Dalí, Tàpies, Barceló,...).13 Literatura (Llengua catalana).14 Gastronomia.15 Tradicions i cultura popular.16 Sant Jordi.17 Castellers.18 Esports.19 Música tradicional i popular.
20 Música clàssica.21 La Nova Cançó.
22 Paisatge i natura.23 Flora.24 Fauna.25 Paisatge urbà.26 Barcelona.27 Estris i símbols populars.28 Personatges.
29 Les Colònies Industrials (tèxtils, paper, siderúrgia,...).30 Oficis singulars.
Zones d'oficis singulars reconegudes
Ceràmica de la Bisbal d'Empordà.
Fusta i cistelleria d'avellaner del Pallars.
Llana de l'ovella Xisqueta de la Vall d'Àssua.
Punts d'interès artesanal reconeguts
El Districte municipal de Gràcia, a la ciutat de Barcelona.
El Districte municipal de Ciutat Vella, a la ciutat de Barcelona.
El Poble Espanyol de Montjuïc (la Ciutat dels Artesans), a la ciutat de Barcelona.